b'\n_START_ARTICLE_\nRosettan kivi\n_START_PARAGRAPH_\nRosettan kivi on kivipaasi (steela), jossa on sama teksti egyptiksi hieroglyfeilla ja demoottisella kirjoituksella sek\xc3\xa4 kreikaksi kreikkalaisella kirjoituksella kirjoitettuna. Se on egyptologian ja muinaisegyptin kielen avaindokumentti. Jean-Fran\xc3\xa7ois Champollion selvitti kiven avulla hieroglyfien arvoituksen k\xc3\xa4ytt\xc3\xa4m\xc3\xa4ll\xc3\xa4 koptin kielen tuntemustaan. Rosettan kivi on British Museumin kuuluisimpia n\xc3\xa4yttelyesineit\xc3\xa4. Egyptin valtio on vaatinut kiven palauttamista sen alkuper\xc3\xa4maahan.\n_START_SECTION_\nKiven l\xc3\xb6ytyminen\n_START_PARAGRAPH_\nKivi l\xc3\xb6ytyi Napoleonin sotaretkell\xc3\xa4 vuonna 1799 egyptil\xc3\xa4isest\xc3\xa4 Rosettan kaupungista (64 km it\xc3\xa4\xc3\xa4n Aleksandriasta). Kivi oli muurattuna vanhaan sein\xc3\xa4\xc3\xa4n, jonka sotilaat purkivat linnoittaessaan kaupunkia. Toinen versio on, ett\xc3\xa4 kivi lojui maassa ja l\xc3\xb6ytyi, kun paikalla olleen Fort Saint Julienin linnoituksen perustuksia kaivettiin. Kivi oli ehk\xc3\xa4 tuotu paikalle jonkin laivan painolastina, koska Rosetta oli ollut keskiajalla hyvin vilkas satamakaupunki._NEWLINE_L\xc3\xb6yt\xc3\xa4j\xc3\xa4 oli linnoitust\xc3\xb6iden valvoja luutnantti Pierre Fran\xc3\xa7ois Xavier Bouchard (tai Boussard - kirjoitusasu vaihtelee l\xc3\xa4hteiss\xc3\xa4). H\xc3\xa4n tajusi l\xc3\xb6yd\xc3\xb6n arvon ja siit\xc3\xa4 ilmoitettiin heti Institut d\xe2\x80\x99\xc3\x89gypten tiedemiehille. Napoleonin joukkojen antauduttua britti- ja ottomaanijoukoille (Abukirin taistelu) ranskalaisten oli luovutettava l\xc3\xb6yt\xc3\xa4m\xc3\xa4ns\xc3\xa4 muinaismuistot, Rosettan kivi mukaan lukien, briteille vuoden 1801 Aleksandrian sopimuksen mukaisesti. Ennen kiven luovutusta ranskalaiset tekiv\xc3\xa4t siit\xc3\xa4 useita kopioita, jotka l\xc3\xa4hetettiin Pariisiin. Vuodesta 1802 alkaen kivi on ollut esill\xc3\xa4 British Museumissa Lontoossa.\n_START_SECTION_\nKiven alkuper\xc3\xa4 ja sis\xc3\xa4lt\xc3\xb6\n_START_PARAGRAPH_\nKivi on kaiverrettu Ptolemaios V Epifaneen hallituskaudella, ja se oli alun perin esill\xc3\xa4 jossakin Ala-Egyptin temppeliss\xc3\xa4, ehk\xc3\xa4 Niilin suiston Saisin kaupungissa. Laatta on harmaata graniittia, ja sen mitat ovat 112,3x75,7x28,4 cm. Alun perin steela on ollut pitk\xc3\xa4nomainen ja p\xc3\xa4\xc3\xa4st\xc3\xa4\xc3\xa4n py\xc3\xb6ristetty. Kivess\xc3\xa4 on kolme saman sis\xc3\xa4lt\xc3\xb6ist\xc3\xa4 tekstikentt\xc3\xa4\xc3\xa4. Hieroglyfiversio (14 rivi\xc3\xa4, ylinn\xc3\xa4) oli mukana vanhojen perinteiden vuoksi (aivan kuin latina katolisessa kirkossa). Demoottinen osuus (32 rivi\xc3\xa4, keskell\xc3\xa4) oli egyptil\xc3\xa4isi\xc3\xa4 virkamiehi\xc3\xa4 ja tavallista kansaa varten. Koinee-kreikankielinen osuus (54 rivi\xc3\xa4, alinna) kirjoitettiin Egyptin silloisten valtiaiden, Ptolemaiosten dynastian, kielell\xc3\xa4. Kreikkalainen teksti on p\xc3\xa4\xc3\xa4osassa, ja muut kaksi egyptil\xc3\xa4ist\xc3\xa4 ovat k\xc3\xa4\xc3\xa4nn\xc3\xb6ksi\xc3\xa4 siit\xc3\xa4. Egyptil\xc3\xa4iset k\xc3\xa4\xc3\xa4nn\xc3\xb6kset eiv\xc3\xa4t ole kesken\xc3\xa4\xc3\xa4n t\xc3\xa4ysin vastaavia, koska ne edustavat saman kielen eri kehitysasteita._NEWLINE_Teksti sis\xc3\xa4lt\xc3\xa4\xc3\xa4 Memfiin pappien 27. maaliskuuta 196 eaa. Ptolemaioksen kunniaksi h\xc3\xa4nen valtaannousunsa vuosip\xc3\xa4iv\xc3\xa4n\xc3\xa4 kirjoittaman s\xc3\xa4\xc3\xa4d\xc3\xb6ksen. Siin\xc3\xa4 ilmoitetaan papistolle ja kansalle my\xc3\xb6nnett\xc3\xa4vist\xc3\xa4 verohelpotuksista, kapinallisia koskevasta armahduksesta ja lahjoista temppeleille ja sotilaille sek\xc3\xa4 edellytet\xc3\xa4\xc3\xa4n, ett\xc3\xa4 kopio s\xc3\xa4\xc3\xa4d\xc3\xb6ksest\xc3\xa4 on asetettava jokaiseen ensimm\xc3\xa4isen, toisen ja kolmannen luokan temppeliin \xe2\x80\x9djumalan sanojen kirjoituksella, asiakirjojen kirjoituksella ja joonialaisten kirjoituksella\xe2\x80\x9d. Ilmeisesti papisto halusi levottomana aikana parantaa omia asemiaan k\xc3\xa4ytt\xc3\xa4m\xc3\xa4ll\xc3\xa4 hyv\xc3\xa4ksi nuoren faraon heikkoutta. Rosettan kivi on yksi kopio Ptolemaioksen s\xc3\xa4\xc3\xa4d\xc3\xb6ksest\xc3\xa4. S\xc3\xa4\xc3\xa4d\xc3\xb6ksest\xc3\xa4 on s\xc3\xa4ilynyt kopio Filaen saaren Isiksen temppelin sein\xc3\xa4ll\xc3\xa4 ja Nubayrahin kaupungista l\xc3\xb6ydetyss\xc3\xa4 steelassa. Rosettan kivi on vahingoittunut ja muut l\xc3\xa4hteet ovat olleet apuna ennallistettaessa sen alkuper\xc3\xa4ist\xc3\xa4 teksti\xc3\xa4. Historiallisena dokumenttina kivi ei ole kovinkaan t\xc3\xa4rke\xc3\xa4, mutta sen kielitieteellinen arvo ja asema muinaisegyptin tulkinnassa on mittaamaton.\n_START_SECTION_\nRosettan kivi ja hieroglyfien selvitt\xc3\xa4minen\n_START_PARAGRAPH_\nHieroglyfien lukemisen taito oli kadonnut pian niiden j\xc3\xa4\xc3\xa4ty\xc3\xa4 pois k\xc3\xa4yt\xc3\xb6st\xc3\xa4 300-luvun jaa. j\xc3\xa4lkeen. Vasta 1800-luvun alussa tutkijat pystyiv\xc3\xa4t selvitt\xc3\xa4m\xc3\xa4\xc3\xa4n hieroglyfien j\xc3\xa4rjestelm\xc3\xa4n k\xc3\xa4ytt\xc3\xa4m\xc3\xa4ll\xc3\xa4 Rosettan kiven kreikankielist\xc3\xa4 kirjoitusta avaimena._NEWLINE_Englantilainen fyysikko Thomas Young havaitsi ensimm\xc3\xa4isen\xc3\xa4, ett\xc3\xa4 er\xc3\xa4\xc3\xa4t Rosettan kiven hieroglyfit muodostivat \xc3\xa4\xc3\xa4nteet kuninkaallisesta nimest\xc3\xa4 \xe2\x80\x9dPtolemaios\xe2\x80\x9d. Ranskalainen tutkija Jean-Fran\xc3\xa7ois Champollion ymm\xc3\xa4rsi my\xc3\xb6hemmin, ett\xc3\xa4 hieroglyfeihin oli tallennettu egyptin kielen \xc3\xa4\xc3\xa4nteit\xc3\xa4. Se loi pohjan muinaisen Egyptin kulttuurin ja kielen tuntemiselle.\n_START_SECTION_\nKonservointi\n_START_PARAGRAPH_\nKivi oli tarkoitus asettaa vuonna 1999 menneiden aikojen koodeja ja niiden tulkitsemista k\xc3\xa4sittelev\xc3\xa4n n\xc3\xa4yttelyn vetonaulaksi, joten museo puhdisti sen. Kivess\xc3\xa4 oli tummentuneita vaha- ja rasvatahroja ja v\xc3\xa4rij\xc3\xa4\xc3\xa4mi\xc3\xa4, jotka olivat tutkijoiden ja kopiointimenetelmien j\xc3\xa4tt\xc3\xa4mi\xc3\xa4 kahden vuosisadan aikana. Kivi konservoitiin huolellisesti antiikinaikaiseen pintaan saakka. Puhdistus paljasti kiven alkuper\xc3\xa4isen v\xc3\xa4rin, joka on vaaleanpunaiseen vivahtava harmaa. Yl\xc3\xa4osassa kulkee poikittainen vaaleampi juova. Kaiverrusten pohjalta l\xc3\xb6ytyi punaista v\xc3\xa4ri\xc3\xa4, jonka alkuper\xc3\xa4\xc3\xa4 ei pystytty varmuudella selvitt\xc3\xa4m\xc3\xa4\xc3\xa4n.\n_START_SECTION_\nSanan toissijainen merkitys\n_START_PARAGRAPH_\nRosettan kive\xc3\xa4 voidaan k\xc3\xa4ytt\xc3\xa4\xc3\xa4 my\xc3\xb6s metaforana kuvaamaan avaintekij\xc3\xa4\xc3\xa4, jonka avulla saadaan ratkaistua vaativa ongelma.'